Ħdax-il persuna akkużati rigward in-nirien ta' Flamengo fl-2019 Ħ dax-il persuna, inkluż l-ex president tal-club tal-football ta' Flamengo, ġew akkużati formalment b'konnessjoni mal-imwiet ta' 10 players adoloxxenti fin-nirien li seħħew fl-2019, qalu l-prosekuturi pubbliċi. It-tfal, li l-etá tagħhom kienet bejn l-14 u s-16-il sena, sfaw maqtula fit-8 ta' Frar, 2019, meta nirien kbar fnew iċ-ċentru tat-taħriġ ta' Flamengo fil-periferija ta' Rio de Janeiro. Tlieta oħra sfaw imweġġa'. It-tfal kienu jew qed jitħarrġu mal-club jew qed jingħataw prova u kienu jabitaw f'kontej­ners tal-vapuri li ġew mibdula fl-akkommodazzjoni meta bdew in-nirien. Huwa mifhum li dan ġie kkawżat minn di-fett fiċ-ċirkwit tal-apparat tal-arja kondizzjonata. Ir-rapport tal-prosekuturi akkuża lill-ħdax, li wħud minnhom kienu jaħdmu mal-club u oħrajn li pprovdew, installaw u kienu jieħdu ħsieb il-manutenzjoni tal-akkommodazzjoni, b'negliġenza li wasslet għall-imwiet u ddeskrivew sensiela ta' "irregolaritajiet u llegalitajiet." Ir-rapport ikompli jgħid li uffiċjali ta' Flamengo ħbew il-kondizzjonijiet reali mill- awtoritajiet regolatorji li fihom kienu jabitaw it-tfal, naqsu li jimxu fuq il-livelli korretti tal-abitazzjoni, ma żammewx il-faċilitajiet f'kundizzjoni tajba, u ma pprovdew l-ebda pjani ta' evakwazzjoni f'każ ta' nirien. Flamengo ġew mitluba biex jgħalqu l-faċilita' iżda injoraw dawn l-ordnijiet, tenna r-rapport li kompla li l-president tal-club, Eduardo Carvalho Bandeira de Mello, "iddeċieda li ma jagħmilx monitor disponibbli għal kull grupp ta' 10 żgħażagħ residenti hemmhekk u ma for­newx l-ispazju mħolli għalihom għal-livelli minimi." Il-club, champion tal-Brażil u rebbieħ tal- Copa Libertadores fl-istaġun li għadda, iffaċċja kritika għan-negozjati miġbuda dwar kif il-familji tat-tfal jiġu kumpensati. F'Diċembru, il-club ħabbar li kien laħaq ftehim ma' kulħadd minbarra tnejn mill-10 familji.